આંખો આપણા વ્યક્તિત્વનો દરવાજો છે, એથી જ કોઈ પણ પ્રકારના મેકઅપમાં ફાઉન્ડેશન બાદ સૌથી વધુ ભાર આઇ-મેકઅપ પર મૂકવામાં આવે છે. મિનિમલ મેકઅપમાં આપણે ત્વચાને વધુ ચમકદાર બનાવવાનો પ્રયત્ન કરતા હોવાથી આઇ-મેકઅપ પણ એવો જ પસંદ કરવો જોઈએ જે થોડો ચીકણો અને ચમકીલો હોય. આ માટે મેકઅપ-આર્ટિસ્ટ પાઉડરના ફૉર્મમાં મળતા આઇ-શૅડોને સ્થાને આઇ-ગ્લૉસ અથવા લિક્વિડ કે ક્રીમ-બેઝ્ડ આઇ-શૅડો વાપરવાની સલાહ આપે છે. જોકે અહીં ચિરાગ ખતરાની ઘંટી વગાડતાં કહે છે, ‘આ પ્રકારના આઇ-શૅડો સાથે સમસ્યા એ હોય છે કે એ ચીકણા હોવાથી મેકઅપ લગાડ્યાના થોડા સમયમાં જ એ આંખની ઉપરની બાજુની ત્વચા પર રહેલી કરચલીઓ વચ્ચે ભરાઈ જાય છે, જે અત્યંત બેહૂદું અને કદરૂપું લાગે છે. એથી આવા આઇ-શૅડો માત્ર એવી યુવતીઓએ જ પસંદ કરવા જોઈએ જેમની આંખની ઉપરની બાજુની ત્વચા પર ઓછામાં ઓછી કરચલીઓ હોય. અન્યથા આઇ-શૅડો લગાડ્યા વગર જેલ અથવા આઇ-લાઇનર્સનો ઉપયોગ કરી આંખોને સ્મોકી ઇફેક્ટ આપવાનો પ્રયત્ન કરવો જોઈએ. આવાં લાઇનર્સની ખાસિયત એ હોય છે કે એ સરળતાથી સ્મર્જ થઈ જતાં હોવાથી એના ઉપયોગથી આંખોને હાઇલાઇટ કરવાનું પ્રમાણમાં વધુ સરળ છે. વળી હવે તો મોટા ભાગની કંપનીઓ આવાં આઇ-લાઇનર્સ વૉટરપ્રૂફ જ બનાવતી હોવાથી આંખોમાં કચરો જાય કે પાણી નીકળે તો પણ એ ફેલાઈ નથી જતાં. જેમને આંખોને સ્મોકી બનાવવું ન ગમતું હોય તેઓ વૉટરપ્રૂફ લિક્વિડ લાઇનર્સ અથવા આજકાલ બહુ પૉપ્યુલર બનેલા પેન-લાઇનર્સનો ઉપયોગ પણ પરંપરાગત રીતે કરી આંખોને હાઇલાઇટ કરી શકે છે. આઇ-મેકઅપ કોઈ પણ કરો, જ્યાં સુધી મસ્કરા લગાડવામાં નથી આવતો ત્યાં સુધી એ અધૂરો છે. એથી આઇ-મેકઅપની પૂર્ણાહુતિ કરતાં પહેલાં વૉટરપ્રૂફ મસ્કરા લગાડવાનું ચૂકવું ન જોઈએ.’